ฟอร์จูนเนอร์ ชนนักปั่นดับ กวาดแผงค้าขาย อัดเสาไฟหักโค่น 
ตีนผี หนุ่มวัย25,หนุ่มวัยเบญจเพสซิ่งฟอร์จูนเนอร์รุ่นใหม่ ป้ายแดง ชนดะแผงขายของริมถนนกาญจนาภิเษก รวมทั้งลุงวัย 67 อดีตผู้ช่วย ผจก.แบงก์รวงข้าว ขณะยืนซื้อของเสียชีวิตสยอง ส่วนฟอร์จูนเนอร์สิ้นฤทธิ์ หลังชนเสาไฟฟ้าหัก 2 ท่อน ก่อนอัดกำแพงรั้วปูนข้างร้าน ทำเสาไฟข้างเคียงถูกรั้งเอียงไป 8 ต้น ด้านหนุ่มคนขับพร้อมเพื่อนในรถรวม 3 คนปลอดภัย นั่งคุกเข่าขอขมาศพ ก่อนถูกนำส่งโรงพยาบาล พยานบอกกลิ่นเหล้าคลุ้งรถ ตกเย็นตำรวจบอกตรวจไม่พบแอลกอฮอล์ คาดหลับใน รอสอบอย่างละเอียดอีกครั้ง,อุบัติเหตุไม่คาดฝันครั้งนี้ เปิดเผยขึ้นเมื่อเวลา 07.10 น. วันที่ 13 ส.ค. ร.ต.อ.สุภณ ตรงบรรทัด รอง สว. (สอบสวน) สน.บางเสาธง รับแจ้งเหตุรถยนต์ชนเสาไฟฟ้า มีผู้เสียชีวิต 1 ราย บาดเจ็บ 3 ราย หน้าแผง ขายของริมถนนกาญจนาภิเษก มุ่งหน้าถนนบางแค แขวงบางเชือกหนัง เขตตลิ่งชัน กรุงเทพฯ ไปตรวจสอบพร้อมแพทย์ภาควิชานิติเวช รพ.ศิริราช เจ้าหน้าที่การไฟฟ้านครหลวง และมูลนิธิป่อเต็กตึ๊ง,ที่เกิดเหตุเป็นแผงร้านขายของประมาณ 10 แผง บริเวณแผงขายเครื่องจักสาน และอุปกรณ์ที่ทำด้วยหวายและไม้ไผ่ อาทิ แคร่นั่ง บันได ไม้กวาด และถังน้ำพลาสติก อยู่ในสภาพกระจัดกระจายทั่ว โดยมีรถยนต์ยี่ห้อโตโยต้า รุ่นฟอร์จูนเนอร์ สีบรอนซ์เทา ทะเบียนป้ายแดง ภ 4195 กรุงเทพมหานคร ในสภาพชนอัดเสาไฟฟ้าข้างร้านจนหัก 2 ท่อน แล้วไปกระแทกกำแพงปูนข้างร้านจนหน้ารถพังยับ บนซากแคร่นั่ง และกองบันไดไม้ไผ่ พบร่างไร้วิญญาณของนายวันชัย สดศฤงฆาร อายุ 67 ปี ในสภาพสวมชุดปั่นจักรยานสีขาว นอนหงายเสียชีวิต ตามร่างกายมีบาดแผลฉกรรจ์ กระดูกหักผิดรูป ห่างไปไม่ไกลพบรถจักรยาน 2 ล้อ แบบเสือภูเขา สีดำ ยี่ห้อ XDS ของผู้ตายล้มอยู่,นอกจากนี้ ยังพบด้วยว่า เสาไฟฟ้าที่หักยังดึงรั้งเสาไฟฟ้าขนาดใหญ่สูง 12 เมตรที่อยู่ใกล้เคียงกัน ล้มเอียง 8 ต้น เจ้าหน้าที่ตำรวจต้องกันพื้นที่ เพื่อให้เจ้าหน้าที่การไฟฟ้าเข้ามาตัดไฟ เพราะเกรงจะเกิดอันตราย กับประชาชนที่ใช้รถสัญจรไปมา,ส่วนผู้บาดเจ็บทั้ง 3 ราย เป็นคนขับและผู้โดยสารที่มากับรถฟอร์จูนเนอร์ ทราบชื่อคนขับคือนายจารุกิตต์ สุทธิวงศ์วณิช อายุ 25 ปี อีก 2 คนที่นั่งมาด้วยคือ นายวีรวุฒิ สินกระอาจ อายุ 25 ปี และนายศรายุทธ แซ่อึ้ง อายุ 25 ปี ทั้งหมดบาดเจ็บเล็กน้อยจากการถูกถุงลมนิรภัยกระแทก โดยทั้ง 3 คน ได้นั่งคุกเข่าขอขมาศพนายวันชัยผู้ตาย ก่อนที่เจ้าหน้าที่กู้ภัยจะนำทั้งหมดไปส่ง รพ.เกษมราษฏร์บางแค เพื่อดูอาการอย่างละเอียด,ด้านนายมงคล สารกิจ อายุ 47 ปี เจ้าของแผงร้านขายเครื่องจักสานและอุปกรณ์ที่ทำจากไม้ไผ่ให้การว่า ขณะเกิดเหตุกำลังเปิดร้าน เพราะคนตายมาเรียกซื้อของ จู่ๆมีรถยนต์พุ่งเข้ามาด้วยความเร็ว ชนข้าวของที่วางอยู่หน้าร้านอย่างแรง รวมทั้งชนผู้ตายที่ยืนอยู่จนร่างกระเด็น ส่วนรถยนต์คันดังกล่าวเสียหลักไปชนเสาไฟฟ้าที่อยู่ใกล้ๆก่อนจะไปชนกับกำแพงปูนข้างร้านจนนิ่งสนิท รีบวิ่งไปดูลูกค้าพบว่าเสียชีวิตไปแล้ว จากนั้นไปดูที่รถฟอร์จูนเนอร์ พบชายวัยรุ่นอยู่ในรถ 3 คน ในรถคล้ายมีกลิ่นสุราเต็มไปหมด ก่อนจะแจ้งเจ้าหน้าที่ตำรวจ,ต่อมา น.ส.อุมา ตันติวิกูลกิจ อายุ 64 ปี ภรรยานายวันชัย เดินทางมาดูที่เกิดเหตุ เมื่อเห็นศพสามีถึงกับร่ำไห้เสียใจจากการจากไปโดยไม่ร่ำลาโดยกล่าวว่า อยู่กินกันมาตามลำพังหลายสิบปี ตั้งแต่สามีเกษียณจากงานธนาคารในตำแหน่งผู้ช่วยผู้จัดการกสิกรไทย ฝ่ายสินเชื่อ ส่วนกลาง สำนักงานใหญ่อาคารพหลโยธิน หันมาออกกำลังกายปั่นจักรยานยามว่างทุกเช้า โดยจะขี่จักรยานจากบ้านพักที่ซอยจรัญสนิทวงศ์ 37 ลัดเลาะมาตามถนนพระเทพ-ตัดใหม่ โดยวันนี้ก่อนสามีจะออกจากบ้าน บอกแค่ว่าไปปั่นจักรยาน และจะแวะซื้อกระป๋องฝักบัวรดน้ำต้นไม้ ริมถนนกาญจนภิเษก โดยไม่มีลางสังหรณ์บอกเหตุอะไรเลย ไม่เคยคิดว่าสามีจะมาตายแบบนี้,ขณะที่ ร.ต.อ.สุภณกล่าวว่า ได้เรียกพยานบุคคลที่เห็นเหตุการณ์ทั้งหมดมาสอบปากคำแล้ว เบื้องต้นได้แจ้งข้อหากับนายจารุกิตต์คนขับรถฟอร์จูนเนอร์ ไว้ 2 ข้อหาก่อนคือ 1.ขับรถโดยประมาทจนเป็นเหตุให้ผู้อื่นถึงแก่ความตาย 2.ขับรถโดยประมาททำให้ทรัพย์สินอันเป็นของหลวงหรือของสาธารณะเสียหาย ส่วนเรื่องผู้ต้องหาจะเมาหรือไม่นั้น อยู่ระหว่างขั้นตอนการตรวจวัดแอลกอฮอล์ ถ้าผลออกมามีปริมาณแอลกอฮอล์เกินกว่าที่กฎหมายกำหนด จะแจ้งข้อหาเพิ่มเติม ส่วนประเด็นทรัพย์สินของการไฟฟ้าเสียหายนั้น ผู้ต้องหาจะต้องชดใช้ทั้งหมดด้วย,เย็นวันเดียวกัน พ.ต.ท.รังสรรค์ ตุ้ยโชติ รอง ผกก.หน.งานสอบสวน สน.บางเสาธง เผยว่า จากการสอบถามเจ้าของคดีแล้ว คนขับยังเจ็บให้การไม่ได้ และยังไม่ทราบว่าทำงานอะไร เบื้องต้นไม่พบว่าเมาสุรา น่าจะเป็นการหลับใน,ต่อมาเวลา 19.00 น. ที่ สน.บางเสาธง นางวัชรินทร์ สดศฤงฆาร อายุ 65 ปี อาชีพแม่บ้าน พร้อมบุตรสาว มายื่นเอกสารหลักฐานให้กับพนักงานสอบสวน เพื่อขอรับศพนายวันชัย สดศฤงฆาร ผู้ตาย ซึ่งเป็นสามีโดยถูกต้องตามกฎหมาย โดยนางวัชรินทร์ เปิดเผยว่า ตนเป็นภรรยาที่ถูกต้องตามกฎหมาย จึงนำเอกสารหลักฐานต่างๆมาติดต่อขอรับศพสามี รู้สึกเสียใจ ตกใจกับเหตุการณ์ที่เกิดขึ้น อยากให้ผู้ก่อเหตุรับผิดชอบในสิ่งที่เกิดขึ้น ทั้งนี้ ตนและผู้ตาย มีลูกสาวด้วยกัน 2 คน คนโตย้ายไปอาศัยประเทศนิวซีแลนด์ คนเล็กทำงานเป็นแม่บ้าน ส่วนสามีหลังจากเกษียณได้ย้ายไปพักอาศัยบ้านอีกหลังที่ย่านจรัญสนิทวงศ์ 37 ส่วนตนพักกับลูกคนเล็กที่บางบัวทอง จ.นนทบุรี โดยสามีมักเดินทางกลับมาเยี่ยมบ่อยครั้ง หลังบุตรสาวคนโตคลอดลูก อย่างไรก็ตาม จะเดินทางไป รพ.ศิริราช ในวันพรุ่งนี้เช้าเพื่อ รับศพสามีไปทำพิธีกรรมตามประเพณีศาสนาต่อไป
หนุ่มวัยเบญจเพสซิ่งฟอร์จูนเนอร์รุ่นใหม่ ป้ายแดง ชนดะแผงขายของริมถนนกาญจนาภิเษก รวมทั้งลุงวัย 67 อดีตผู้ช่วย ผจก.แบงก์รวงข้าว ขณะยืนซื้อของเสียชีวิตสยอง ส่วนฟอร์จูนเนอร์สิ้นฤทธิ์ 
ฟอร์จูนเนอร์,อุบัติเหตุ,ป้ายแดง,กาญจนาภิเษก,ข่าวหน้า1